Þingræður haldnar á Alþingi Íslendinga

Forseti: Frv. þetta er komið frá háttv.Nd., var þar til meðferðar í fjárhagsnefnd. Legg jeg til, að því verði einnig vísað til nefndar hjer, og þá að sjálfsögðu til fjárhagsnefndar.

Frsm. (Karl Einarsson) Mjer virðist ekki ástæða til að taka neitt sjerstaklega fram um þetta frv., fram yfir það, sem stendur í athugasemdum stjórnarinnar. Jeg leyfi mjer að vísa til þeirra, og vil mælast til þess, fyrir hönd sjávarútvegsnefndar, að hv. deild samþ. frv. óbr.

Frsm. (Jóhannes Jóhannesson) Í framhaldsnál. á þgskj. 339 er skýrt frá þeim 2 breytingum, er hv.Nd. hefir gert á frv. Þar er og skýrt frá því, að allsherjarnefnd þessarar hv. deildar telji aðra breytinguna til bóta, en geti ekki felt sig við hina, að sektarhámarkið sje aftur fært upp í 1000 kr., í stað 500. Til þess liggur sama ástæðan sem nefndin færði í fyrra nál., á þgskj. 85, að ákvæðin um afplánun fjesekta standa óbreytt. Það vill svo til, að hv. allsherjarnefnd Nd. hefir ekki minst á þá ástæðu, sem hjer er færð, í nál. sínu. Hún færir sömu ástæður fyrir rjettmæti hækkunarinnar sem stjórnin í frv. sínu, að peningar hafi fallið í verði og að menn hafi nú miklu meira fje milli handa en áður. Það er satt, að peningar hafa fallið mjög, en hækkun úr 100 kr. upp í 500 kr. virðist vera ærin til þess að vega á móti því verðfalli. Og þó að einstakir menn hafi auðgast á síðari tímum, þá er því miður ekki svo um allan almenning. Ef sektarhámarkið verður sett svo hátt, sem hv.Nd. vill, virðist nefndinni fátæklingum gert rangt til. Vitaskuld hafa þeir, sem geta borgað sektirnar, ekki af því að segja, þó að afplánunarákvæðunum sje ekki breytt, en fyrir fátæklingana, sem ekki hafa efni á að borga sektirnar, er það mikilvægt atriði, því að menn yrðu að sitja í fangelsi mánuðum saman til þess að afplána hæstu sektirnar. Og það eru ekki eingöngu efnaðri mennirnir, sem brjóta lögreglusamþyktirnar, heldur engu síður fátæklingarnir. Mjer er og venjulega ekki um mikilvæg brot að ræða. Um flest stórvægilegri brot eru ákvæði í sjerstökum lögum, svo sem hegningarlögunum, bifreiðalögunum o. s. frv. Er því síður ástæða til að ákveða þessar sektir háar. Jeg vil því leggja til, fyrir hönd allsherjarnefndar, að hv. deild haldi fast við fyrri ákvörðun sína og samþykki frv. með þeirri breytingu, sem nefndin leggur til að gerð sje.

Frsm. (Guðmundur Ólafsson) Það má segja, að margar stoðir og styrkar standi undir þessu frv. Fjárhagsnefnd Nd. hefir flutt það, að undirlagi stjórnarinnar, en frv. er samið af póstmeistara, þeim manninum, sem mesta og besta þekkingu hefir á þessum málum. Frv. gekk greiðlega í gegnum hv.Nd.; þar var að eins bætt inn einni grein, 9. gr., um það, hve nær lögin skuli öðlast gildi. Í nál. er minst á flestar þær breytingar, sem frv. gerir á núgildandi lögum, og þarf því ekki miklu við að bæta. Jeg vil þó að eins taka fram, að samkvæmt 3. gr. er nú ætlast til þess, að póstsendingar með skipum sjeu háðar öðrum skilyrðum en áður. Samkvæmt núgildandi lögum er greitt ákveðið gjald eftir þunga, en eftir frv. er ætlast til þess, að póststjórnin semji sjerstaklega um þessa flutninga og flutningsgjaldið verði ákveðið í samræmi við flutningsgjald á öðrum vörum Má búast við, að póstsendingar með skipum verði talsvert ódýrari með þessu móti. Burðargjaldið á yfirleitt að hækka frá því, sem áður var, en þó er burðargjald fyrir brjef og bögla sett mun lægra en það er nú samkv. lögum nr. 40, 26. okt. 1917. Að vísu er á ferðinni frv. um framlengingu á þeim lögum, en því mun ekki ætlað að koma fram, ef þetta verður samþykt. Nefndinni fjell illa nafnið „aðalpóstmeistari“ og vildi heldur „póstmálastjóri“, en hún hefir samt ekki sjeð ástæðu til að flytja brtt. um þetta atriði. Jeg skal ekki fjölyrða frekar um frv., en leyfi mjer að leggja til, fyrir nefndarinnar hönd, að hv. deild samþykki frv. óbreytt.

Forseti: Frv. þetta er komið frá háttv.Nd., flutt þar af fjárveitinganefnd, og legg jeg til, að því verði vísað til fjárveitinganefndar hjer.

Forseti: Mál þetta er komið frá hv. Nd„ var þar í allsherjarnefnd, og legg jeg til, að því verði vísað til sömu nefndar hjer.